Osama bin Ladenas
Osama bin Muhamedas bin Avadas bin Ladenas (labiau žinomas kaip Osama bin Ladenas, arab. أسامة بن محمد بن عوض بن لادن; 1957 m. kovo 10 d. Rijadas, Saudo Arabija – 2011 m. gegužės 2 d. Abotabadas, Pakistanas) – teroristinės organizacijos „al-Qaeda“ įkūrėjas. Osama bin Ladenas kaltinamas 2001 m. rugsėjo 11 d. įvykdytų teroristinių atakų Jungtinėse Valstijose planavimu. JAV Federalinis tyrimų biuras Osamą bin Ladeną laikė labiausiai ieškomu pasaulio teroristu. 2011 m. gegužės 1 d. ankstų rytą O. Bin Ladenas buvo nukautas JAV specialiosios operacijos metu Pakistane, 50 km į šiaurės vakarus nuo Islamabado esančiame Abotabado mieste. 2011 m. gegužės 1 d. vakare JAV prezidentas Barakas Obama oficialiai paskelbė jį nukautu.